Mandela-dag: Pretoria se bekendes vier 67 minute van lewe - Maroela Media
Breyton Paulse en Willem Botha was twee van die bekendes wat Vrydag aan GrootFM se Mandela-dag uitdaging deelgeneem het. Foto's: Burger Meyer.
'n Video en galery van foto's volg ander aan die berig.
Verskeie bekendes van Pretoria het Vrydag 67 minute van hulle tyd afgestaan en 'n reeks oefeninge gedoen om só geld in te samel vir Jumping Kids, 'n organisasie wat prostese vir kinders maak.
Willem Botha, Dewald Wasserfall, Monique, Breyten Paulse, Lee Scott en Pieter Koen was 'n paar van die bekendes wat om die beurt verskillende soorte oefeninge om 'n baan in The Grove-winkelsentrum in Equestria, Pretoria gedoen het. Die radiostasie GrootFM het die geleentheid aangebied. Die bekendes moes onder andere touspring, roei, fietstrap en 'n reeks van maagspieroefeninge vir 13 minute lank doen om die uitdaging te voltooi.
"Madiba het 'n wonderlike nalatenskap, maar 'n mens kan so maklik vasval en net dit wat verby is, vier," het Etienne Piek, GrootFM se stasiebestuurder, gesê. "Die een ding wat die oud staatshoof gedoen het, was om ons te laat besef ons moet elke geleentheid aangryp om 'n verskil te maak. Ons by GrootFM weet daar is soveel mense wat net daardie ekstra hupstootjie in die lewe nodig het sodat hulle opnuut kan besef die lewe is die moeite werd en ons kan hulle help."
Volgens Johan Snyders, stigter van Jumping Kids, is daar 'n waglys van tussen drie en vyf jaar by staatshospitale vir prostese. Boonop is hierdie prostese ook duur om te maak en moet dit gereeld vervang en onderhou word soos 'n kind groei en speel. "As jy nie kan loop nie, kan iets eenvoudig soos om skool toe te gaan 'n uitdaging word. 'n Mens kan nie 'n prys plaas op iets soos mobiliteit nie," het Snyders gesê.
GrootFM het teen middagete reeds meer R69 000 vir die organisasie ingesamel nadat hulle 'n doelwit van R67 000 vir die dag gestel het. Tussen al die sweet en glimlagte, en dikwels ook 'n pyn afhangende van hoe fiks 'n mens is, was almal dit eens dat liefdadigheid iets is wat nie net beperk is tot een dag in 'n jaar nie.
"Elke geleentheid wat jy kry om 'n verskil te maak moet aangegryp word, want dit raak die mense om jou. 'n Mens sien dalk nie dadelik die uitwerking van jou daad nie, maar ons wat reeds 'n paar jaar by 'n liefdadigheidsorganisasie werk, weet wat die langtermyn effek hiervan is. Dit is iets wat geld nie altyd kan koop nie," het Snyders gesê.
Pierre Groenewald · 5 jare gelede
Ek kan ongelukkig nie saam met julle stem oor die aangeleentheid van Mandela dag. Die wereld en Mandela het julle erg mislei. hy was "n komminus tot sy dood hy het liedtjies saam met die skares gesing om die blankes te moor. KYK YOU TUBE! Dis my opinie,